
                  Conform cu originalul
PARLAMENTUL ROMÂNIEI

CAMERA DEPUTAŢILOR

Comisia pentru tehnologia informaţiei şi comunicaţiilor

Nr.4c-19/163/13.09.2022
PLx nr.450/2022
AVIZ
asupra proiectului de Lege privind aderarea la Convenţia cu privire la înregistrarea obiectelor lansate în spaţiul extraatmosferic, deschisă pentru semnare la New York la 14 ianuarie 1975

În conformitate cu prevederile art.95 din Regulamentul Camerei Deputaţilor, republicat, Biroul permanent a trimis, Comisiei pentru tehnologia informației şi comunicaţiilor, spre avizare, proiectul de Lege privind aderarea la Convenţia cu privire la înregistrarea obiectelor lansate în spaţiul extraatmosferic, deschisă pentru semnare la New York la 14 ianuarie 1975 (PLx nr.450/2022).
Consiliul Legislativ a avizat favorabil proiectul de lege, cu observații și propuneri, conform avizului nr.800/11.07.2022.

Proiectul de lege are ca obiect de reglementare aderarea României la Convenţia cu privire la înregistrarea obiectelor lansate în spaţiul extraatmosferic, deschisă pentru semnare la New York la 14 ianuarie 1975. În vederea implementării dispozițiilor Convenției, Agenția Spațială Română (ROSA), care este coordonatorul la nivel național al activităților spațiale, va înființa, menține și actualiza registrul național al obiectelor lansate în spațiul extraatmosferic. Obligația corelativă a operatorilor naționali care lansează obiecte spațiale constă în declararea către Agenția Spațială Română (ROSA) a tuturor informațiilor necesare înregistrării lansării obiectului spațial în registrul național, precum și obligația informării atunci când obiectul nu se mai află pe orbită. Agenția Spațială Română va transmite prin mijloace diplomatice (Ministerul Afacerilor Externe), către Secretarul General al ONU, informațiile necesare înscrierii în registrul ONU.

În raport cu obiectul de reglementare proiectul de lege face parte din categoria legilor ordinare, iar în aplicarea prevederilor art.75 alin.(1) din Constituția României, Camera Deputaților este prima Cameră sesizată.

Potrivit prevederilor art.62 din Regulamentul Camerei Deputaţilor, republicat, membrii comisiei au dezbătut proiectul de lege în ședința din 13 septembrie 2022 și au hotărât, cu unanimitate de voturi avizarea favorabilă a acestuia.                                                    

